বিশাল এক ওক কাঠের দরজা পেরিয়ে একটি মুক্তাঙ্গঁনে পা রাখা মাত্র মনে হল যেন টাইম মেশিনে চড়ে এক মুহূর্তে পৌঁছে গিয়েছি সেই ১৫৯৯ সালে। এলিজাবেথান যুগের প্রাক্কালে। ভেতরটা অনেকটা অবস্থাপন্ন জমিদারবাড়ির দালানকোঠার মতো। খোলা উঠোনের মাঝখানে রঙ্গঁমঞ্চ। ‘আয়তাকার স্টেজটি দেখুন,’ বলতে বলতে গাইড এগিয়ে গেলেন স্টেজের সামনে। ষোড়শ শতাব্দীর এমন একটি জীবন্ত রেপ্লিকার মাঝে পড়ে প্রথমটা একটু দিশেহারা হয়ে পড়েছিলাম। গাইডের কথায় সম্বিত ফিরে পেলাম। ‘স্টেজটি সামনের দিকে লম্বা প্রায় ৪৩ ফুট এবং ভিতরের দিকে গভীর ২৭ ফুট। মাটি থেকে এর উচ্চ্তা প্রায় ৫ ফুট।’ স্টেজের মেঝেতে দু হাতের মৃদু চাপড় দিলেন গাইড। ‘১০০ ফুট ব্যাসের এই ছাত খোলা অ্যাম্ফিথিয়েটারটিতে হাজার তিনেক দর্শক ধরতো।’